2021. gada 19. novembrī

Kristers Aparjods un Riks Kristens Rozītis Nāciju kausā kāpj uz goda pjedestāla

Piektdien, 19. novembrī olimpiskajā Pekinas trasē norisinājās pirmā cīņa par vietu pamtsacensībās. Uz starta devās arī pieci Latvijas Nacionālās izlases sportisti.

Kristers Aparjods aizvadīja stabilu braucienu, uzrādot septīto labāko startu, bet brauciena gaitā pakāpās uz pirmo pozīciju, kas tika saglabāta līdz pat finišam. Otrajā vietā vācietis Kriss Renē Eisslers *(Chris Rene Eissler),* kas latvietim piekāpās par 0.444 sekundēm. Savukārt trešo vietu izcīnīja Riks Kristens Rozītis, kuram no 18. pozīcijas startā, brauciena gaitā izdevās uzrādīt trešo ātrāko laiku finišā, otrajai vietai piekāpjoties vien par 0.043 sekundēm.

Sieviešu konkurencē starp latvietēm labākais rezultāts Elīzai Tīrumai, kurai finišā septītais labākais laiks, līderei Lisai Šultei *(Lisa Shulte)* piekāpjoties par 0.481 sekundēm. Otrā – vāciete Anna Berreitere *(Anna Berreiter)* [+0.015], bet trešā – amerikāniete Emīlija Svīnija *(Emily Sweeney)* [+0.081]. Taču Sigitai Bērziņai otrais labākais starts un finišā izcīnīta 10. vieta.

Savukārt Ullai Zirnei – 16. vieta [+0.995], taču ierobežoto vietu dēļ viņai nav iespēja kvalificēties Eberspacher Pasaules kausa pirmajam posmam, jo no katras valsts drīks startēt tikai četras sievietes.

Pārējie Latvijas sportisti – Andris un Juris Šici, Mārtiņš Bots/Roberts Plūme, Gints Bērziņš, Artūrs Dārznieks, Kendija Aparjode un Elīna Ieva Vītola – ir iekļauti labāko grupā un automātiski kvalificējas Eberspacher pasaules kausam.

Sestdien, 20. novembrī par godalgām cīnīsies divvietīgās ekipāžas un vīri. Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Sestdiena, 20. Novembris

10.30 Pirmais brauciens – Divvietīgās ekipāžas
12.00 Otrais brauciens – Divvietīgās ekipāžas
13.25 Pirmais brauciens – Vīri
15.05 Otrais brauciens – Vīri

Svētdiena, 21. novembris

11.55 Pirmais brauciens – Sievietes
13.25 Otrais brauciens – Sievietes
15.25 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456